Diari Oficial de la Generalitat Valenciana


Sumari del DOGV 5450, del 14-02-2007 (2007/1773)

RESOLUCIÓ de 30 de gener de 2007, del director gerent de l'Agència Valenciana de Salut, per la qual delega competències en matèria de gestió econòmica i de contractació.
-------------------------------------------------------------------------------------------------------------------------------------------------------------------------

### Dades del document

Número de DOGV
:   5450

Data del DOGV
:   14-02-2007

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2007/1773


Data del document
:   30-01-2007

Organisme emissor
:   Agència Valenciana de Salut

Tipus de document
:   Resolució

Correcció d'errades

Anàlisi jurídica

 Descriptors 

:   * delegació de poders
    * contracte administratiu
    * competència administrativa
    * administració regional

La Llei 3/2003, de 6 de febrer, d'Ordenació Sanitària, va crear l'Agència Valenciana de Salut com a organisme autònom, de caràcter administratiu, de la Generalitat, adscrit a la Conselleria de Sanitat, dotat de personalitat jurídica pròpia i plena capacitat per al compliment dels seus fins, i se li va encomanar la gestió i l'administració del sistema valencià de salut i de la prestació sanitària de la Comunitat Valenciana.  
Posteriorment, per mitjà del Decret 25/2005, de 4 de febrer, del Consell de la Generalitat, s'aproven els Estatuts reguladors de l'Agència Valenciana de Salut, i s'establix un nou àmbit organitzatiu i competencial en l'orde sanitari.  
Més recentment, amb data 26 de desembre de 2006, s'ha subscrit un conveni de col·laboració entre l'Agència Valenciana de Salut i el Consorci Hospital General Universitari de València que regula la comanda de gestió dels centres sanitaris dependents directament de l'Agència Valenciana de Salut del Departament de Salut 09 al Consorci Hospital General Universitari de València.  
La nova situació competencial i organitzativa aconsella l'establiment d'una norma de delegació de competències, d'acord amb el que preveu l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en matèria contractual i de gestió econòmica en alguns òrgans de l'Agència, tant pel que fa als seus servicis centrals com a les institucions sanitàries que en depenen, que els permeta fer una gestió més àgil i eficaç.  
Amb esta finalitat, el Consell d'Administració de l'Agència Valenciana de Salut ha autoritzat, en la sessió de 21 de desembre de 2005, la delegació de les funcions del director gerent de l'AVS en els directors generals de l'Agència i en els gerents dels Departaments de Salut, d'acord amb el que establix l'article 30 de la Llei 3/2003, d'Ordenació Sanitària de la Comunitat Valenciana.  
En atenció de totes estes consideracions, resolc:   
Article 1  
1. Per a les facultats referides a autorització de despeses del capítol I del pressupost de l'Agència Valenciana de Salut (despeses de personal), incloses les distintes variacions que hagen de fer-se en les nòmines, una vegada autoritzades per raó dels oportuns actes o resolucions administratives dictades pels òrgans competents, es deleguen els òrgans següents:  
1. Servicis centrals  
El director general de Recursos Econòmics per a les corresponents al personal dels servicis centrals de l'Agència Valenciana de Salut i, en general, les que es tramiten des dels servicis centrals, siga quin siga l'origen, o quan per necessitats de gestió s'estime convenient.  
1.2. Departaments de Salut (subprogrames 412.22 i 412.26)  
Els gerents dels Departaments de Salut, amb les excepcions següents:  
a) a l'Hospital de la Malva-rosa, el director de l'hospital/director mèdic, llevat que l'òrgan de contractació del departament decidisca exercir eixa facultat.  
b) a l'Hospital d'Ontinyent, el director de l'hospital/director mèdic, llevat que l'òrgan de contractació del departament decidisca exercir eixa facultat.  
c) en el Departament de Salut 09, el director de l'Àrea d'Atenció Ambulatòria del Consorci Hospital General Universitari de València, d'acord amb el que preveu el Conveni de col·laboració de 26 de desembre de 2006.  
1.3. Atenció sanitària de mitjana i llarga estada (programa 412.28)  
Els directors mèdics de l'hospital corresponent pel que fa al personal adscrit als centres respectius.  
4.4. En el Centre de Transfusió de la Comunitat Valenciana (subprograma 412.22), el director del Centre de Transfusió.  
4.5. En els Servicis d'Emergència Sanitària (subprograma 412.22), els directors dels servicis.  
1.6. En els Comissionats de l'Agència Valenciana de la Salut (subprograma 412.22), els comissionats mateixos.   
7.7. Direccions Territorials  
Els directors territorials de la conselleria les relatives al personal de quota i dels funcionaris tècnics de l'Estat al servici de la sanitat local, metges, practicants i comares, mentre no passen a ser personal estatutari integrat, sempre que pertanguen als seus respectius àmbits territorials.  
Sense perjuí del que preveu el paràgraf anterior, quan este personal passe a dependre orgànicament i/o funcionalment dels distints Departaments de Salut, els òrgans competents descrits en l'apartat 1.2 del present article quedaran delegats per a esta competència.  
2. No obstant el que disposa l'apartat 1 del present article, es delega el director general de Recursos Econòmics, quan per necessitats de gestió així ho estime convenient, les facultats per a autorització de despesa relatives a nòmines i càrregues socials  
3. Es delega, a més dels òrgans descrits en l'anterior apartat 1, els directors generals per a les facultats referides a despeses que siguen imputables a l'article 16, subconcepte162.01 (formació i perfeccionament del personal), respecte del personal adscrit als respectius centres directius.  
4. En les delegacions es troben implícites les funcions que són necessàries per a l'autorització, disposició, obligació i proposta de pagament relatives a les despeses a què es referisquen.  
Article 2  
1. En matèria de contractació administrativa i de gestió econòmica, per a les facultats referides a les despeses dels capítols II (despeses de funcionament) i VI (inversions reals) del pressupost de l'Agència Valenciana de Salut es deleguen els òrgans següents:  
1.1 Servicis centrals  
Els directors generals de l'Agència Valenciana de Salut per a les corresponents a expedients de despeses pròpies de les seues unitats directives, sempre que s'imputen als programes pressupostaris i centres de gestió que els corresponguen, amb un límit màxim de 500.000,00 euros, llevat que el director general de Recursos Econòmics decidisca exercir eixa facultat.  
El director general de Recursos Econòmics per a les corresponents a despeses dels servicis centrals per imports superiors als expressats en el paràgraf anterior i inferiors a 12.427.834,08 euros, llevat que el director gerent de l'Agència Valenciana de Salut decidisca exercir eixa facultat.  
El director gerent de l'Agència Valenciana de Salut per a les relatives a expedients de despeses per imports superiors a 75.362.724,08 euros, sense perjuí de les competències que corresponguen al Consell d'Administració de l'Agència.  
1.2. Atenció sanitària de mitjana i llarga estada (programa 412.28)  
Els directors mèdics mancomunadament amb els directors econòmics de l'hospital respectiu.  
1.3. Centre de Transfusió de la Comunitat Valenciana (subprograma 412.22):  
El director del Centre de Transfusió mancomunadament amb el director econòmic.  
1.4. Comissionats de l'Agència Valenciana de la Salut (subprograma 412.22):  
Els comissionats mateixos.  
1.5. Servicis d'Emergències Sanitàries (subprograma 412.22):  
El director del Servici d'Emergències Sanitàries corresponent mancomunadament amb el director econòmic.  
No obstant, al Servici d'Emergències Sanitàries de Castelló estes atribucions correspondran al director del Servici d'Emergències Sanitàries mancomunadament amb el director econòmic de l'Hospital la Magdalena.  
1.6. Prestacions Externes Complementàries (subprograma 412.27)  
Les facultats relatives a autorització, disposició, reconeixement d'obligacions i proposta de pagament d'expedients de despesa corresponents al subprograma pressupostari 412.27 les exerciran:  
a) Servicis Centrals: el director general de Farmàcia i Productes Sanitaris.  
b) Departaments de Salut: el gerent del departament mancomunadament amb el director econòmic corresponent, amb les especialitats previstes en l'apartat 2 del present article.  
No obstant, quan es tracte d'expedients i contractes de gestió centralitzada tramitats a càrrec de crèdits dels centres de gestió o a través de la Central de Compres de Béns i Servicis, s'aplicaran les previsions contingudes en els apartats 4, 5 i 6 del present article.  
2. En els Departaments de Salut de l'Agència Valenciana de Salut, es deleguen, en el respectiu àmbit d'actuació, els gerents dels Departaments de Salut mancomunadament amb els directors econòmics, per a les facultats en matèria de contractació administrativa, amb les excepcions següents:  
A) a l'Hospital de La Malva-rosa, el director de l'hospital/director mèdic mancomunadament amb un subdirector econòmic del departament corresponent, llevat que l'òrgan de contractació del departament decidisca exercir tal facultat.  
Mentre no es produïsca el nomenament del subdirector econòmic del departament corresponent, exercirà eixa facultat el director econòmic de l'hospital.  
B) a l'Hospital d'Ontinyent, el director de l'hospital/director mèdic mancomunadament amb un subdirector econòmic del departament corresponent, llevat que l'òrgan de contractació del departament decidisca exercir eixa facultat.  
Mentre no es produïsca el nomenament del subdirector econòmic del departament corresponent, exercirà eixa facultat el director econòmic de l'hospital.  
Les competències en matèria de gestió econòmica (capítol II, despeses de funcionament i capítol VI, inversions reals) es troben atribuïdes directament als gerents dels Departaments de Salut, en el seu respectiu àmbit, per l'article 32 de la Llei 3/2003, de 6 de febrer, d'Ordenació Sanitària de la Comunitat Valenciana.  
3. Les facultats a què fan referència els apartats 1.2, 1.3, 1.4, 1.5, 1.6 i 2 d'este article seran exercides sempre que els expedients i contractes de què es tracte no excedisquen de les quantitats màximes que s'expressen a continuació:  
- Subprograma 412.22, Assistència Sanitària: fins a 500.000,00 euros, excepte en els Servicis d'Emergència Sanitària, on el límit serà de 300.000,00 euros.  
- Programa 412.28, fins a 300.000,00 euros.  
4. Es delega el director general de Recursos Econòmics per a les facultats referides a contractació, despeses de funcionament i inversions reals de gestió centralitzada, independentment del programa pressupostari i amb les limitacions quantitatives previstes en l'apartat 1.1 del present article.  
5. Es delega el director general de Recursos Econòmics per a les facultats referides a contractació i despeses de funcionament corresponents a expedients de contractació tramitats a través de la Central de Compres de Béns i Servicis, amb les limitacions quantitatives previstes en l'apartat 1.1 del present article.  
6. En el cas d'expedients i contractes de gestió centralitzada tramitats a càrrec de crèdits dels centres de gestió o a través de la Central de Compres de Béns i Servicis, una vegada l'òrgan competent per a contractar haja exercit les seues atribucions d'autorització i formalització del contracte, es deleguen els òrgans a què corresponga dels apartats 1.2, 1.3, 1.4, 1.5, 1.6 i 2 del present article, sense límit quantitatiu, per a les facultats d'execució de la despesa i del contracte  
7. Pel que fa a este article, s'entén per despeses dels servicis centrals, les pròpies dels centres directius de l'Agència, tant imputables a programes i subprogrames pressupostaris sense estructura territorial descentralitzada, com les relatives als centres de gestió denominats "Servicis Centrals", i s'entendrà com a despeses de gestió centralitzada les relatives al centre de gestió denominat "Gestió Delegada" o les que es tramiten pels servicis centrals a càrrec dels propis centres de gestió.  
8. Subprograma 412.24 (Prestacions Externes):  
8.1. Les facultats referides a contractació i despeses de funcionament corresponents al subprograma 412.24 (Prestacions Externes) les exerciran de la manera següent:  
a) Departaments de Salut: el gerent del departament mancomunadament amb el director econòmic, amb les especialitats previstes en l'apartat 2 del present article, sempre que els expedients i contractes de què es tracte no excedisquen els 500.000,00 euros.  
b) Direccions Territorials: els directors territorials, en el seu respectiu àmbit d'actuació, sempre que els expedients i contractes de què es tracte no excedisquen els 300.000,00 euros.  
Per a les facultats referides a contractació i despeses de funcionament corresponents al subprograma 412.24 (Prestacions Externes) per a les quals, per la seua quantia, no hagen sigut delegats els òrgans directius dels centres de gestió mencionats en el paràgraf anterior, es delega el director general de Recursos Econòmics, amb les limitacions quantitatives previstes en l'apartat 1.1 del present article.  
8.2. Per a les facultats d'execució de la despesa i del contracte es deleguen, en el referit subprograma pressupostari:   
a) en els Departaments de Salut, mancomunadament el gerent i el director econòmic del departament respectiu, amb les especialitats previstes en l'apartat 2 del present article i sense limitació quantitativa.  
b) els directors territorials de la Conselleria pel que fa a les unitats de despesa 3030, 5050 i 8080, sense limitació quantitativa.  
9. Per als contractes de gestió de servicis públics que impliquen despeses per a l'administració, així com aquells amb cànon d'explotació a càrrec de l'adjudicatari, es deleguen els mateixos òrgans i amb les mateixes limitacions previstes en els apartats 1, 2 i 3 del present article.  
10. Per a les facultats referides a contractació, despeses de funcionament i inversions reals d'Assistència Sanitària (412.22), Atenció sanitària de mitjana i llarga estada (412.28) i Prestacions Externes Complementàries (412.27), per a les quals per quantia no s'haja delegat els òrgans directius dels propis Centres de gestió, es delega el director general de Recursos Econòmics amb les limitacions quantitatives previstes en l'apartat 1.1 del present article.  
11. En la delegació de facultats es troben implícites totes les que siguen necessàries per a l'autorització, disposició, obligació i proposta de pagament relatives a les despeses a què es referisquen, així com expressament totes les atribucions que la legislació vigent sobre contractació administrativa d'obres, servicis, subministraments i gestió de servicis públics assigna a l'òrgan de contractació, amb les especificitats previstes en el present article.  
Article 3  
Per a les facultats referides a despeses del capítol III (despeses financeres) es delega el director general de Recursos Econòmics.  
Per a la resolució d'expedients de reclamació d'interessos de demora, en aquells casos en què resulte denegatòria, es deleguen els mateixos òrgans que tenen atribucions delegades per a l'autorització del tipus de despeses que donen origen a la reclamació, per raó del que disposa la present resolució.  
Article 4  
1. Per a les facultats referides a despeses dels capítols IV (transferències corrents) i VII (transferències de capital), una vegada autoritzats els seus respectius actes administratius o negocis jurídics pels òrgans competents, es delega el director general de Recursos Econòmics amb un límit màxim de 97.436.716,08 euros, amb les excepcions següents:  
1.1 Es delega el director general de Farmàcia i Productes Sanitaris per a les despeses corresponents a reintegrament de despeses per assistència sanitària, ajudes de pròtesis i vehicles per a persones discapacitades i atenció farmacèutica sociosanitària, per quantia superior a 6.000,00 euros, així com les de quantia inferior si decidira exercir eixa facultat.  
Es deleguen les direccions territorials de la Conselleria de Sanitat per a les despeses relatives a la línia de reintegrament de despeses per assistència sanitària i d'ajudes de pròtesis i vehicles per a persones discapacitades fins una quantia màxima de 6.000,00 Euros.  
En el supòsit de reintegraments de despeses autoritzades pel director general de Farmàcia i Productes Sanitaris a càrrec de les unitats de despesa 3030, 5050 i 8080, es faculten les direccions territorials de la Conselleria de Sanitat perquè autoritzen les propostes comptables corresponents per a l'execució de l'expedient de despesa.  
1.2. Es deleguen els directors territorials de la Conselleria de Sanitat per a la gestió de les despeses de transferències corrents del programa 412.23 (Prestacions Farmacèutiques) relatives a les línies de prestacions farmacèutiques i programa TOD, sense limitació quantitativa.  
1.3. En matèria de transferències corrents del subprograma 412.24 (prestacions externes) i del subprograma 412.27 (prestacions externes complementàries) es deleguen els directors territorials de la Conselleria, en el seu respectiu àmbit territorial, per a la gestió de les despeses relatives a reintegraments de despeses per assistència quirúrgica, pla de garantia de no-demora i ajudes per desplaçaments de malalts i familiars, respectivament.  
1.4. En matèria de transferències corrents del subprograma 412.22 (Assistència Sanitària), línia de subvenció T4557 "Programa de Prestació Sanitària Ambulatòria en Consultoris Municipals", es deleguen els òrgans a què es fa referència en l'article 2, apartat 1.4) i apartat 2, paràgraf 1 i subapartats A) i B), per a la gestió de les fases d'execució de despesa dels convenis de manteniment de consultoris una vegada subscrits.  
No obstant, en el Departament de Salut 09-Centre d'Especialitats Joan Llorenç, Torrent i Aldaia, les facultats referides les exercirà el gerent del Consorci Hospital General Universitari de València mancomunadament amb el director econòmic financer del propi consorci.  
2. En la delegació de facultats regulades en el present article es troben incloses totes les atribucions necessàries per a l'autorització, disposició, obligació i proposta de pagament de les despeses a què es referixen.  
Article 5  
Per a la formalització dels documents relatius a ingressos pressupostaris i de fons extrapressupostaris es delega el director general de Recursos Econòmics.  
Així mateix es deleguen els òrgans descrits en l'article 2 de la present resolució, per a la formalització dels documents relatius a ingressos pressupostaris i extrapressupostaris que siguen conseqüència d'expedients sancionadors en matèria sanitària, de reintegrament d'havers del personal adscrit als seus respectius centres directius, d'abonaments de facturació i d'anuncis de licitació.  
Per a la formalització de propostes de pagament extrapressupostari es deleguen els mateixos òrgans i amb les limitacions previstes en l'article 2 de la present resolució.  
Article 6  
D'acord amb el Decret 24/1998, de 10 de març del Govern Valencià, pel qual es regulen els fons de caixa fixa, i amb les disposicions que el despleguen, les competències encomanades als secretaris generals o unitats equivalents, s'entendrà que, en el cas de l'Agència Valenciana de Salut, corresponen als òrgans següents:  
1. Al director general de Recursos Econòmics de l'Agència Valenciana de Salut pel que fa a les caixes fixes adscrites als òrgans descrits en l'article 2, apartat 1.1 de la present resolució.  
2. Als òrgans descrits en els apartats 1.2, 1.3, 1.4, 1.5 i 2 de l'article 2 de la present resolució, pel que fa a les caixes fixes adscrites als seus respectius centres de gestió.  
Article 7  
D'acord amb l'article 11 del Decret 24/1997, d'11 de febrer, del Govern Valencià, sobre indemnitzacions per raó del servici, i amb les disposicions que el despleguen, les atribucions encomanades als subsecretaris, secretaris generals i directors generals, s'entendran referides en tot allò que concernix a l'Agència Valenciana de Salut als òrgans descrits en l'article 2 de la present resolució, pel que fa al personal adscrit als seus respectius centres.  
Article 8  
En les resolucions i actes que s'adopten per raó del que preveu la present resolució es farà constar expressament que es dicten fent ús de facultats delegades i es consideraran en general dictats per l'òrgan delegatori.  
Article 9  
Les delegacions d'atribucions i funcions aprovades per mitjà de la present resolució s'entenen sense perjuí de les facultats de l'òrgan delegatori per a advocar el coneixement i resolució de tots els assumptes que considere oportuns, el qual pot també revocar la delegació en qualsevol moment, de conformitat amb el que establixen els articles 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i   
68.5 de la Llei 5/1983, de 30 de desembre, de Govern Valencià.  
Article 10  
En cas de vacant, absència o malaltia dels òrgans delegats, la suplència serà exercida de la manera següent:  
1. Servicis Centrals  
El director gerent de l'Agència Valenciana de Salut pel que fa al director general de Recursos Econòmics, i el director general de Recursos Econòmics pel que fa als directors generals de l'Agència.   
2. Departaments de Salut  
Els directors assistencials, els directors mèdics d'hospital, els directors mèdics d'Atenció Primària, els directors econòmics o els directors d'Infermeria, indistintament, pel que fa als gerents dels Departaments de Salut, excepte en els supòsits regulats en els article 2 i 4 de la present resolució, en els quals la suplència l'exerciran els directors assistencials, els directors mèdics d'hospital, els directors mèdics d'Atenció Primària o els directors d'Infermeria indistintament.  
Els subdirectors econòmics de departament pel que fa als directors econòmics del mateix departament, excepte en els Departaments de Salut Xàtiva-Ontinyent, i València-Clínic, on el director econòmic del departament potser suplit, a més a més, pel director econòmic de l'Hospital d'Ontinyent i pel director econòmic de l'Hospital la Malva-rosa respectivament.   
No obstant això, mentre no es produïsca el nomenament dels subdirectors econòmics de departament, la suplència dels directors econòmics la pot exercir el cap de servici o responsable de contractació o de gestió econòmica del departament corresponent.  
En l'Hospital La Malva-rosa i en l'Hospital d'Ontinyent, el director mèdic serà suplit pel director d'Infermeria de l'hospital, excepte en els supòsits regulats en l'article 1 d'esta resolució, que podran ser suplits, a més, pel director econòmic de l'hospital.  
3. Atenció sanitària de mitjana i llarga estada  
El director econòmic o, si no n'hi ha, el director d'Infermeria, pel que fa al director mèdic, excepte en els supòsits regulats en l'article 2 de la present resolució, en els quals la suplència d'este últim serà exercida pel director d'Infermeria.  
El cap de servici o responsable de contractació o de gestió econòmica de l'hospital pel que fa al director econòmic.  
4. Centre de Transfusió de la Comunitat Valenciana  
El director econòmic o, si no n'hi ha, el director d'Infermeria pel que fa al director del Centre de Transfusió, excepte en els supòsits regulats en l'article 2 de la present resolució, en els quals la suplència d'este últim l'exercirà el director d'Infermeria.  
El cap de servici o responsable de contractació o de gestió econòmica del Centre de Transfusió pel que fa al director econòmic.  
5. Comissionats de l'Agència Valenciana de Salut  
El director general d'Assistència Sanitària pel que fa al comissionat.  
6. Servicis d'Emergència Sanitària  
El director econòmic o el coordinador mèdic de servici per orde d'antiguitat, indistintament, pel que fa al director del Servici d'Emergències Sanitàries, excepte en els supòsit regulats en l'article 2 de la present resolució, en els que la suplència d'este últim l'exercirà el coordinador mèdic de servici per orde d'antiguitat.  
El cap de servici o responsable de contractació o de gestió econòmica del Servici d'Emergències pel que fa al del director econòmic.  
7. Direccions Territorials  
El secretari territorial pel que fa al director territorial quant a les competències delegades per mitjà de la present resolució.  
El cap de servici o responsable de contractació o de gestió econòmica del servici pel que fa al secretari territorial.  
8. Consorci Hospital General Universitari de València  
Respecte de la delegació prevista en l'1.2.C d'esta resolució, la suplència l'exercirà el subdirector gerent o bé el director de Recursos Humans, ambdós del Consorci Hospital General Universitari de València   
En el supòsit regulat en l'article 4.1.4 de la present resolució, la suplència del gerent del consorci l'exercirà el subdirector gerent i la suplència del director economicofinancer l'exercirà el director de Recursos Humans.  
Article 11  
Les referències efectuades a programes i subprogrames pressupostaris en la present resolució s'entendran adaptades a l'estructura funcional del pressupost de l'Agència Valenciana de Salut que s'aprove en la Llei de Pressupostos de la Generalitat Valenciana per a cada exercici.  
Article 12  
Es faculta el director general de Recursos Econòmics perquè dicte les instruccions necessàries per a l'aplicació d'esta resolució.  
Article 13  
La present resolució entrarà en vigor l'endemà de la publicació en el Diari Oficial de la Comunitat Valenciana.  
DISPOSICIÓ DEROGATÒRIA  
Queden derogades totes les normes del mateix rang o d'un rang inferior que s'oposen a esta resolució, en concret, la Resolució de 16 de gener de 2006, del director gerent de l'Agència Valenciana de Salut, per la qual delega alguns òrgans de l'Agència per a competències.  
València, 30 de gener de 2007.- El director gerent de l'Agència Valenciana de Salut: Manuel Cervera Taulet.